Родам Марыя Лаўрэнцьеўна з суседняга з Вышамірам Лецяшына. Там яе бацька яшчэ да вайны працаваў ветэрынарным урачом. У Духанаўку, як яна сама сказала, Марыя “выйшла замуж”. Пасля сканчэння ў 1952 годзе курсаў пры Рэчыцкім зааветтэхнікуме рабіла ў мясцовым калгасе “Імя Сталіна” заатэхнікам. Давялося нават раённы Чырвоны сцяг як найлепшай працаўніцы атрымліваць. Потым у калгаснай канторы вяла ўлік работы брыгад і трактарыстаў. Нават калі немаўлятка нараджалася ды трэба было яго песціць, да Марыі Лаўрэнцьеўны дахаты насілі паперы, ды яна дома справаздачы рабіла. А потым яшчэ 17 гадоў аддала працы фуражырам на складзе. Агульны працоўны стаж Марыі Мікулінскай складае 41 год.